ทหารไทยธนเพิ่มพูนฮิต เงินไหลเข้าหนีหุ้นสวิง
หุ้น-ทองผันผวน นักลงทุนแห่ซบ &#8220;ทหารไทย ธนเพิ่มพูน&#8221; สินทรัพย์ใกล้แตะหมื่นล้าน
17 มิ.ย. 2559

หุ้น-ทองผันผวน นักลงทุนแห่ซบ “ทหารไทย ธนเพิ่มพูน” สินทรัพย์ใกล้แตะหมื่นล้าน
นายสมจินต์ ศรไพศาล กรรมการผู้จัดการ บริษัทหลักทรัพย์จัดการกองทุน (บลจ.) ทหารไทย (TMBAM) เปิดเผยว่า กองทุนเปิดทหารไทย ธนเพิ่มพูน ซึ่งเป็นกองทุนตราสารหนี้น้องใหม่ในตระกูลธนแฟมิลี่ได้รับความสนใจจากนักลงทุนจำนวนมากนับตั้งแต่เสนอขายครั้งแรกช่วงต้นปี 2559 จน ณ วันที่ 15 มิ.ย. 2559 มีมูลค่าสินทรัพย์ 8,721 ล้านบาท ใกล้เต็มทุนจดทะเบียนที่ 1 หมื่นล้านบาท
อย่างไรก็ตาม เพื่อรองรับการเติบโตของกองทุนในอนาคต จึงเพิ่มขนาดกองทุนเป็น 5 หมื่นล้านบาท
“ผลตอบรับที่ดีอาจเกิดจากหุ้นทองคำและน้ำมันผันผวนสูง รวมทั้งตราสารหนี้ระยะยาวที่มีอายุพอร์ตการลงทุนเฉลี่ยสูงเกินกว่า 1 ปีขึ้นไปยังมีความเสี่ยงจากดอกเบี้ยที่อาจปรับขึ้น” นายสมจินต์ กล่าว
สำหรับนโยบายกองทุนเน้นลงทุนในตราสารหนี้รัฐและเอกชนระยะสั้นทั้งในและต่างประเทศ พร้อมทำสัญญาป้องกันความเสี่ยงจากอัตราแลกเปลี่ยนไม่น้อยกว่า 90% โดยมีการจัดการลงทุนเพื่อให้อายุเฉลี่ยของตราสารทั้งหมดของกองทุนไม่เกิน 1 ปี เหมาะกับการลงทุน 1 เดือนขึ้นไป รวมถึงมือใหม่เริ่มลงทุนหรือผู้ที่ต้องการพักเงิน เพื่อรอโอกาสลงทุนในช่วงหุ้นทั่วโลกผันผวน สามารถซื้อขายได้ทุกวันทำการและรับเงินคืนเพียง T+1